GEL ตัดใจขาย MILL-W4 ลงกระดาน 73 ล้านหน่วย เหตุใช้สิทธิ์แปลงขาดทุนอ่วม 81%
GEL ตัดใจขาย MILL-W4 ลงกระดานหมดหน้าตัก เหตุราคาใช้สิทธิ์แปลงสูงปรี๊ด 2.20 บาท ราคาหุ้นแม่ในกระดานแค่ 1.68 บาท
25 เม.ย. 2561

สืบเนื่องจากกรณีที่บริษัท เจนเนอรัล เอนจิเนียริ่ง จำกัด (มหาชน) หรือ GELได้รับใบสำคัญแสดงสิทธิที่จะซื้อหุ้นสามัญของบริษัท มิลล์คอน สตีล จำกัด (มหาชน) หรือ MILL ครั้งที่ 4 (MILL-W4) ซึ่งเสนอขายโดยไม่คิดมูลค่าให้แก่ผู้ถือหุ้นเดิมของบริษัทฯ ตามสัดส่วนการถือหุ้นเป็นจำนวนใบสำคัญแสดงสิทธิที่จะซื้อหุ้นสามัญของบริษัท มิลล์คอน สตีล จำกัด (มหาชน) ครั้งที่ 4 (MILL-W4) ไม่เกิน 72,989,999 หน่วย ตามมติที่ประชุมสามัญผู้ถือหุ้นประจำปี 2560ของบริษัท มิลล์คอน สตีล จำกัด (มหาชน)
ล่าสุด ในวันนี้ (25 เม.ย.61) GEL ในฐานะผู้ถือหุ้นใหญ่อันดับที่ 2 ของ MILL และเป็นผู้ถือครองใบสำคัญแสดงสิทธิที่จะซื้อหุ้นสามัญ MILL-W4 ไม่เกิน 72,989,999 หน่วย เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัทเมื่อวานนี้ (24 เม.ย.) มีมติอนุมัติให้ดำเนินการจำหน่ายใบสำคัญแสดงสิทธิที่จะซื้อหุ้นสามัญของบริษัท มิลล์คอน สตีล จำกัด (มหาชน) หรือ MILL ครั้งที่ 4 หรือ MILL-W4  บนกระดานซื้อ-ขายหลักทรัพย์ใบสำคัญแสดงสิทธิ MILL-W4 ตามนโยบายการลงทุน และการบริหารสภาพคล่องทางการเงินของบริษัท
โดยมอบหมายให้ฝ่ายบริหารดำเนินการตามความเหมาะสม ซึ่งราคาจำหน่าย MILL-W4 ดังกล่าว เป็นไปตามกลไกทางการตลาด โดยการพิจารณาข้อมูลบนพื้นฐานราคาถัวเฉลี่ยสูงสุด 7 วัน 14 วัน และ 15 วัน ช่วงระหว่างวันที่ 29-30 มีนาคม, 2-5, 9-12, 17-20 และ 23 เมษายน 2561 อยู่ที่ช่วงราคา 0.41-0.43 บาท
ทั้งนี้ การจำหน่าย MILL-W4 ดังกล่าว จะเป็นลักษณะการจำหน่ายแบบทยอยจำหน่ายเป็นครั้งคราวตามความเหมาะสมของภาวะการซื้อ-ขายในตลาดหลักทรัพย์ฯ และบริษัทจะรายงานผลการจาหน่ายเป็นระยะให้ทราบภายหลัง
 
อนึ่งก่อนหน้านี้ MILL ได้ทำการออกและเสนอขายใบสำคัญแสดงสิทธิที่จะซื้อหุ้นสามัญของบริษัท (MILL-W4) ให้แก่ผู้ถือหุ้นเดิมจำนวนทั้งสิ้น 405,440,911 หน่วย อัตราการใช้สิทธิและราคาในการใช้สิทธิที่จะซื้อหุ้นสามัญใบสำคัญแสดงสิทธิ 1 หน่วย มีสิทธิในการซื้อหุ้นสำมัญ 1 หุ้น ในราคาหุ้นละ 2.20 บาท
โดยมีกำหนดการใช้สิทธิได้ในวันทำการสุดท้ายของเดือนมีนาคม เดือน มิถุนายน กันยายน และธันวาคมของแต่ละปีปฏิทินตลอดอายุของใบสำคัญแสดงสิทธิ ทั้งนี้วันใช้สิทธิครั้งแรกจะตรงกับวันที่ 29กันยายน 2560และวันใช้สิทธิครั้งสุดท้ายตรงกับวันที่11กรกฎาคม 2565
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า ราคาใบสำคัญแสดงสิทธิที่จะซื้อหุ้นสามัญ MILL-W4 ปิดตลาดวานนี้อยู่ที่ระดับ 0.40 บาทต่อหน่วย และราคาหุ้น MILL ในกระดานอยู่ที่ 1.68 บาทต่อหุ้น ขณะที่ราคาใช้สิทธิที่จะซื้อหุ้นสามัญใบสำคัญแสดงสิทธิในราคา 2.20 บาท เท่ากับว่า หาก GEL ทำการใช้สิทธิ MILL-W4 จะต้องใช้เงินประมาณ 160 ล้านบาท แต่หากทำการขาย MILL-W4 ออกมาในกระดานที่ราคาสูงสุด 0.43 บาทต่อหน่วย บริษัทฯจะได้รับเงิน 31 ล้านบาท
ดังนั้นจะเท่ากับว่าหาก GEL ไม่ทำการขาย MILL-W4 ออกมาและเปลี่ยนมาใช้สิทธิที่จะซื้อหุ้นสามัญ MILL-W4 แทนจะส่งผลให้บริษัทฯขาดทุนจากการใช้สิทธิแปลงสภาพถึง 81%
 